text: Ung mand mistænkes for overgreb på pige
  08 december 2017 kl. 10.59
  Politiet fremstillede fredag ved Retten i Sønderborg en 22-årig mand i en seks år gammel sag om overgreb på en mindreårig pige. Retten valgte dog at løslade den unge mand.
  En 22-årig mand blev fredag middag fremstillet i et grundlovsforhør ved Retten i Sønderborg, hvor han vil blive sigtet for et seksuelt overgreb mod en mindreårig pige, skriver JydskeVestkysten.
  Ifølge avisen er der tale om en seks år gammel sag.
  - Ud fra efterforskningen og afhøringen af den sigtede har vi vurderet, at der er grundlag for varetægtsfængsling, sagde politikommissær Søren Rønnow fra Syd- og Sønderjyllands Politi inden grundlovsforhøret..
  Den 22-årig mand er fra Tønder-egnen. 
  Hvad der ifølge politiet nærmere er foregået, er også uvist. Ved indledningen af grundlovsforhøret nægtede den 22-årige sig skyldig, hvorefter dørene blev lukket. Dommeren valgte dog at løslade manden.
  